РЕЦЕНЗИЯ

на дисертацията „Функционално-семантични особености на етнонимите в езика на британската и българската преса“,

представена за защита за получаване на образователната и научна степен ДОКТОР

 Докторант: Таня Георгиева Пощова Рецензент: проф. Енчо Герганов, д-р

 Представената за защита дисертация е посветена на функционално-семантичните характеристики на етнонимите според употребата им в публицистични текстове в българската и британската преса. Докторантката си е поставила за цел да изследва широк спектър от проблеми, свързани с възникването, функционирането, динамиката и социално-психологическите аспекти на етнонимите като названия на народи, етноси, племенни групи и като отражения на самоидентификацията на отделните им представители. В увода на дисертацията тя обосновава с убедителни аргументи избора на темата и целите на изследване, декомпозира целите в конкретни изпълними изследователски задачи и посочва методите на изследване, които ще използва. В първа глава тя представя резултатите от изследването на най-различни научни аспекти на понятието етноним. В отделен раздел разглежда историята на възникването на понятието етноним и обособяването на терминологичното му значение. Извела е различните семантични компоненти на този термин, като ги илюстрира с конкретни примери. В прегледа на научната литература по въпроса е показала възникването на множество варианти на етнонимите, като *етноним, етникон, ектоетноним, микроетноним, катойконим, автоетноним, екзоним, ендоним* и др. Те са разделени условно на две категории – *екзоними*, които отбелязват име на етническа група, създадено от друга група хора, и *ендоними* или наричани още *автоними*, които представляват названия-самоописания. Авторката разкрива семантичните разлики в употребата на тези термини, като дава и много релефни примери. Освен това привежда научните постановки и на други автори, като прави анализ на съществуващите научни интерпретации на понятието етноним. Разглежда и сродни лингвистични дисциплини като ономастиката, в които се изучават лични имена и топоними и много други и връзката им с етнонимията. Всички тези анализи са направени професионално и с дълбоко разбиране на същностните характеристики и специфики на изследваните обекти. Докторантката прави преглед на множество научни публикации на чуждестранни учени, в които са отразени изследвания за етнонимите на конкретни страни и географски области в света, като Северна Америка, Канада, Африка, Европа и по-конкретно етнонимически изследвания в Русия, Полша, Германия, Великобритания. Разгледала е подробно и българските публикации за етнонимите в нашата страна и в други страни, където се срещат етноними за българите. Тя е представила такова разнообразие от публикации по проблемите на етнонимията, че се създава впечатление за пълнота и мащабност на изследванията по темата. Това безспорно е голяма заслуга на докторантката.

 Във втора глава са изведени принципите за изграждане на функционалността на етнонимите в писмен публицистичен текст. Докторантката разглежда първо най-ранните писмени текстове, в които са употребени етноними. Това са текстове-биографии, поучения, исторически текстове и др., в които се срещат етноними. Този исторически преглед е много интересен и е добра предпоставка за преход към съвременните публицистични текстове, в които се употребяват етноними и които са обект на основното изследване на докторантката. Таня Пощова много добре е обвързала анализа на историческите и съвременните аспекти на употреба на етноними в различни функционални стилове на базата на множество примери от стари и нови текстове, в които се срещат по-голям брой разнообразни етноними. Доста подробно са разгледани примери на етноними и в българската историопис, като исторически надписи, съчиненията „Сказание на Исайя”, „Видение на Исайя”, „Видение на Даниил”, Манасиевата хроника, разказът на Методи Драгинов от с. Корава за трагичните събития на помохамеданчването на българското население в Чепино, Паисиевата „История славянобългарска“ и много други. След като разглежда и други типове текстове, като образователни, географски описания и др., докторантката преминава към публицистичните текстове и много добре аргументира тезата за важната им функция при включването на етноними в своя контекст. Таня Пощова отново формулира още по-конкретно една от основните задачи на изследването си, а именно да се проследи „по-скоро обратната връзка – **как проектираната в масмедиите езикова реалност влияе на общественото мнение при неговото формиране в критични (преходни) периоди**, през които преминава обществото.“ Във втория раздел на втора глава „Структурни и семантични особености на публицистичния стил, формиращи релевантно отношение с етнонимите“ Таня Пощова разглежда най-важните характеристики на публицистичния стил в сравнителен план с останалите стилове на езика. Фокусът обаче е върху ония структурни и семантични особености, които имат пряко отношение към етнонимите и различните конотации при тяхното описание. Така тя изгражда моделът, по който ще прави анализа на публицистични текстове с етноними в британската и българската преса в следващата глава. Особено важна е характеристиката на публицистичния стил, чрез която се формира общественото мнение. Таня Пощова защитава тезата, че има силна взаимовръзка на структурните особености на езика и употребата на етноними в съвременния вестникарски текст. Тя дава много примери за употребата на етноними както в заглавни текстове, така и в публикациите, чрез които се създават положителни или отрицателни нагласи у читателите към съответните етнически групи. От направения анализ на различните аспекти на употребата на етноними в публицистичните текстове авторката прави следните съществени изводи: Употребените във вестникарския текст етноними имат характер на експресивни думи; Първото място в заглавната фраза на журналистическата публикация е семиотично ангажирано с конотативни значения; Употребата на етноназвание на първото място в структурното композиране на заглавието превръща етническия произход в отправен пункт за разполагане на пресупозиции в семантичния план на дискурса и доразвиване на нови актуални за публицистиката редакционни внушения. В третия раздел на втора глава е направена типология на основните характеристики на българския публицистичен стил в новата преса (2004 – 2014), а в четвъртия раздел са набелязани тенденциите в развитието на съвременния британски печат по отношение характера на употреба на етноними в публицистичния стил. И по двата важни проблема докторантката е направила задълбочен анализ на релевантни публикации, ексцерпирани от съответните вестници и стига до съществени обобщения, които са принос към постигане на поставените цели.

 В трета глава продължава анализа на корпусите, събрани чрез съответната методика от българската и английската съвременна преса. Особено интересен тук е съпоставителният анализ между двата лексикални корпуса. В тази глава са представени и резултатите от експериментално психолингвистично и социолингвистично изследване на етноними както с британски, така и с български респонденти. Докторантката е дала на българските респонденти множество етноними да ги скалират по приемливост, допустимост и честота на употреба, като използват скали със седем последователни категории: от „напълно неприемливо“ (1) ...до „напълно приемливо“(7) по скалата за приемливост, от „напълно недопустимо (1)... до „напълно допустимо“ (7) по скалата за допустимост и от „много рядко“ (1) ... до „много често“ (7) по скалата за честота. На английските респонденти са дадени етноними за скалиране по скалата за приемливост и скалата за честота. Чрез скалата за приемливост по същество се измерват социалните нагласи на респондентите към съответните етноними, а чрез скалата за честота се измерва интензивността им в езиковата практика на респондентите. Това изследване е оригинално и има голям потенциал за планиране и провеждане на бъдещи проучвания в тази проблемна област. Докторантката е направила задълбочена съдържателна интерпретация на резултатите в рамките на модела за анализ на етнонимите в публицистичните текстове. Резултатите от изследването са с безспорен научен принос към изследваната проблематика.

 Авторефератът представя вярно и точно съдържанието на дисертацията. Справката за научните приноси отразява реалните научни постижения в дисертационния труд.

 В заключение мога да обобщя, че представеният дисертационен труд е напълно завършено изследване, което по идеен замисъл, структура, методи на изследване, широта на обхвата на научната литература по изследваните проблеми, както и получените резултати удовлетворява и най-строгите критерии за дисертация, чрез която се получава образователната и научна степен ДОКТОР.

 Докторантката притежава солидна подготовка по методология на научните изследвания, която й е дала възможност да планира и проведе изследванията в дисертацията на високо професионално равнище. Тази подготовка е гаранция, че Таня Пощова може да прави пълноценни изследвания и по други теми в областта на нейната специалност.

 Въз основа на високите си оценки за дисертационния труд и за изследователските умения на докторантката предлагам да се даде на Таня Георгиева Пощова образователната и научна степен ДОКТОР. Призовавам и останалите членове на научното жури да гласуват за това предложение.

 София, 9.05.2019 г. Подпис:

 /Проф. Енчо Герганов, д-р/